ΓΡΑΠΤΗ ΕΡΩΤΗΣΗ E-3969/97 υποβολή: Alexandros Alavanos (GUE/NGL) προς την Επιτροπή (12 Δεκεμβρίου 1997)

Θέμα: Ανεργία νέων με πρόσθετη επαγγελματική εκπαίδευση

Όπως προκύπτει από στοιχεία έρευνας που δημοσιεύεται στο Eurostat (Αριθ. 6897/6-1067), στην Ελλάδα, ο δείκτης ανεργίας των νέων που έχουν πρόσθετη εκπαίδευση πέραν της βασικής είνα μεγαλύτερος (20%) από αυτούς που διαθέτουν μόνο τη βασική εκπαίδευση (14,3%) ενώ ο μέσος όρος της Ευρωπαϊκής Ένωσης είναι 11,5% και 23,5% αντίστοιχα.

Επειδή αυτά τα στοιχεία δείχνουν απαξίωση της πρόσθετης επαγγελματικής εκπαίδευσης στην Ελλάδα, μπορεί η Επιτροπή να εκτιμήσει τις αιτίες αυτού του «παράδοξου» φαινομένου;

Απάντηση του κ. Flynn εξ ονόματος της Επιτροπής (2 Φεβρουαρίου 1998)

Η Ευρωπαϊκή Επιτροπή έχει επίγνωση του γεγονότος ότι η σχέση μεταξύ των ποσοστών ανεργίας και του εκπαιδευτικού επιπέδου δεν είναι ομοιόμορφη στην Κοινότητα. Η Ελλάδα όπως και η Πορτογαλία είναι δύο κράτη μέλη στα οποία δεν παρατηρείται τόσο σαφώς όσο στα άλλα κράτη μέλη η μείωση του κινδύνου ανεργίας με την ανύψωση του εκπαιδευτικού επιπέδου. Στα δύο κράτη μέλη αυτή η κατάσταση δεν αφορά γενικά τους νέους αλλά παρατηρείται στους νέους ενήλικες βιοποριστικής ηλικίας (25-49 ετών), ιδίως στους άνδρες, όπως υπογραμμίζει για παράδειγμα η έκθεση με τίτλο «Η απασχόληση στην Ευρώπη -1996» που διαβιβάστηκε απευθείας στο αξιότιμο μέλος και στη Γενική Γραμματεία του Κοινοβουλίου.

Έτσι η υποβάθμιση όσον αφορά την κατάσταση των διπλωματούχων ανωτέρων σχολών σε σχέση με την απασχόληση αποτελεί ένα φαινόμενο που παρατηρείται σε όλα τα κράτη μέλη και οφείλεται σε διάφορους παράγοντες. Η μεγάλη αύξηση της συμμετοχής στην εκπαίδευση και κατάρτιση και η παράταση της διάρκειας των σπουδών, που παρατηρείται σε όλα τα κράτη μέλη εδώ και μία δεκαετία, μπορούν να προκαλέσουν ορισμένες δυσκολίες στην απορρόφηση των πιο καταρτισμένων νέων γενεών, εάν δεν συμβαδίζουν, σε σχέση με τις θέσεις εργασίας, με τη ζήτηση ικανοτήτων και προσόντων. Πάντως η εξέλιξη της δομής των θέσεων εργασίας, που πραγματοποιείται παράλληλα με τη σταδιακή μετατροπή της ευρωπαϊκής οικονομίας σε μια οικονομία παροχής υπηρεσιών και δραστηριοτήτων υψηλής εξειδίκευσης, δημιουργεί την εντύπωση ότι οι δυσκολίες αυτές, κυρίως στην περίπτωση των νέων αποφοίτων με διπλώματα ανωτέρου εκπαιδευτικού επιπέδου, έχουν παροδικό χαρακτήρα. Αυτή η μετατροπή δεν πραγματοποιείται με τον ίδιο ρυθμό σε όλα τα κράτη μέλη και είναι πιθανόν στην Ελλάδα, όπως και σε άλλα κράτη μέλη της νότιας Ευρώπης, να υπάρχουν ακόμα πολυάριθμες οικονομικές δραστηριότητες και θέσεις εργασίας με παραδοσιακό χαρακτήρα.

Η σχετικά υψηλή ανεργία των νέων διπλωματούχων ανωτέρου εκπαιδευτικού επιπέδου μπορεί επίσης να οφείλεται στο γεγονός ότι η κατάρτισης τους δεν ανταποκρίνεται στις προσδοκίες και τις απαιτήσεις των θέσεων εργασίας. Στην περίπτωση αυτή δεν φαίνεται ότι πρόκειται για ένα πρόβλημα αποκλειστικά και μόνον της Ελλάδας, ακόμα και αν είναι πιθανόν να υποφέρει περισσότερο το κράτος αυτό σε σύγκριση με τα άλλα κράτη μέλη από μια πιο έντονη έλλειψη επαγγελματικής κατάρτισης ανώτερου επιπέδου σε αντίθεση με την πανεπιστημιακή εκπαίδευση σε πιο παραδοσιακούς κλάδους σπουδών.

Πάντως το ερώτημα που τίθεται είναι σημαντικό και αξίζει να ληφθεί υπόψη σε όλες τις αναλύσεις που θα αρχίσει η Επιτροπή στο πλαίσιο εξέτασης των κατευθυντήριων γραμμών για την απασχόληση.